Ákvæði um þjóðkirkju verði í stjórnarskrá Frá aukakirkjuþingi í dag . mbl.is / Styrmir Kári Aukakirkjuþing sem haldið var í dag hvetur til þess að áfram verði ákvæði um þjóðkirkju í stjórnarskrá og að staða réttindi annarra trú - og lífsskoðunarfélaga verði tryggð . Til þingsins var boðað til að ræða ráðgefandi þjóðaratkvæðagreiðslu um endurskoðun stjórnarskrárinnar að því er varðar ákvæði hennar um þjóðkirkjuna . Þjóðin mun ganga til atkvæðagreiðslu þann 20. október næstkomandi um eftirfarandi spurningu . „ Vilt þú að í nýrri stjórnarskrá Íslands verði ákvæði um þjóðkirkju á Íslandi “ . „ Aukakirkjuþing hvetur kjósendur til að minnast þess að hin evangelíska lúterska þjóðkirkja er samofin menningu og sögu íslensku þjóðarinnar sem og annarra norrænna þjóða . Þjóðkirkjan er opin , lýðræðisleg almannahreyfing sem heldur uppi þjónustu og mannræktarstarfi um land allt . Hún er því mikilvæg grunnstoð íslensks samfélags . Því hvetur þingið til þess að áfram verði ákvæði um þjóðkirkju í stjórnarskrá og að staða réttindi annarra trú - og lífsskoðunarfélaga verði tryggð , “ segir í ályktun sem samþykkt var samhljóða á þinginu .